Title: Els panellets o migetes
Course: La castanyada (Primària) - LA CULTURA POPULAR A L'ESCOLA. Les festes populars, materials digitals

Els panellets o les migetes

Els panellets o les migetes, tal com se’ls anomena en algunes comarques lleidatanes, és el dolç propi i característic de Tots Sants.

La base dels panellets és l’ametlla, el sucre i el rovell d’ou. En la seva elaboració, en molts casos s'hi sol afegir també un xic de patata o moniato. A partir d’una pasta que s’elabora amb aquests ingredients, la creativitat popular i l’enginy dels pastissers han creat una gran varietat de panellets, cada un amb la seva particularitat. De tots, però, el panellet de pinyons continua essent el més conegut i consumit.

Antigament els panellets, sobretot en els pobles i cases de pagès, se solien fer en les cases.

A Barcelona, a Reus i a altres grans ciutats, fou costum, durant molts anys, organitzar una espècie de rifes de panellets, de fruita confitada i fins i tot de plates plenes de castanyes torrades. Aquest tipus de rifes s'organitzaven en cafès. Es procurava que hi haguessin els plats sempre plens de panellets. D'aquesta manera la gent, acabada una rifa, s'engrescava en la següent. Més endavant, foren els mateixos pastissers els que s'animaren també a organitzar les seves pròpies rifes.

El consum de panellets per la festa de la Castanyada cada vegada és més important. Durant aquests dies són el producte estrella dels aparadors de les pastisseries, que n'ofereixen una àmplia varietat. Algunes famílies, però, mantenen el costum de fer els panellets a casa.