Title: El mural del carboneig
Course: La castanyada (Primària) - LA CULTURA POPULAR A L'ESCOLA. Les festes populars, materials digitals

L'ofici de carboner i l'activitat de fer carbó vegetal havia tingut una gran importància econòmica, a Catalunya, sobretot durant bona part del segle XVIII i el segle XIX. Durant la primera meitat del segle XX, tot i que no té la importància que havia tingut els dos segles anteriors, la producció de carbó vegetal és encara força important.

L'arribada i sobretot la generalització de l'electricitat, així com del petroli i el gas natural, a partir de la segona part del segle XX, faran que l'ofici de carboner, l'encesa i cuita de les carboneres i, per tant, tot el món del carboneig acabin desapareixent en qüestió de pocs anys. De fet es considera que entre els anys 1970 i 1980 es realitzen les últimes campanyes de carboneig a Catalunya.

Sortosament, l'entusiasme i l'interès mostrat per algunes persones que havien treballat de carboners ha fet que en alguns pobles, encara que només sigui un cop a l'any, tornen a realitzar l'encesa d'una carbonera. Això permet que tothom que ho desitgi pugui conèixer i comprovar quin era el procés de fabricació i funcionament d'una carbonera.

Potser, fins i tot, alguns o algunes de vosaltres heu assistit o participat en una d'aquestes manifestacions.

El que aquí se us proposa és que us organitzeu per grups, cadascun dels quals ha de realitzar un mural sobre alguns aspectes del carboneig.
- La part fonamental del mural ha de ser sobre el procés de construcció d'una carbonera i el seu funcionament. Feu ús de les imatges que trobeu, així com del vocabulari específic de l'activitat del carboneig.

En el mural és bo que hi feu constar informacions complementàries com:
- Els arbres que majoritàriament s'aprofitaven per fer carbó.
- Per a què s'usava el carbó.
- Les raons per les quals el carboneig acaba desapareixent.

Per a la realització del treball podeu fer ús dels següents enllaços:

Fires i Festes Informació sobre la carbonera de St Climent de Peralta. Resum síntesi del procés, acompanyat de fotos.

Festa Catalunya Informació sobre la carbonera de Forallac.

Festes.org Article força complet relatiu a la mostra de carboneig de Cànoves. Breu explicació històrica sobre la importància econòmica del carbó vegetal. Explicació del procés de les carboneres.

Festes. org Article que explica la festa que organitza l'associació de veïns de Juià (Gironès), al voltant de recrear la construcció d'una carbonera tal com es feia tradicionalment.