Title: I què passa fora de l'escola?
Course: La castanyada (Primària) - LA CULTURA POPULAR A L'ESCOLA. Les festes populars, materials digitals

I què passa, fora de l’escola?

Des de fa alguns dies, als carrers i places dels pobles i ciutats, se sent l’olor de fum i de castanyes torrades que surt dels fogons i parades de venda de castanyes, i també de moniatos. La gent, mentre passeja o de retorn a casa, s’hi acosta per comprar-ne de torrades i ben calentones, embolicades en una de les típiques paperines de paper de diari.

Els aparadors de les pastisseries s’omplen de panellets, que, durant uns dies, seran els dolços o pastissets més apreciats i venuts.

Ja fora de l’escola coneixeu o participeu d’alguna de les diferents maneres de celebrar la castanyada. A casa, amb els vostres pares, i potser, també, amb els tiets i cosins. Tots junts, després de sopar, mengeu castanyes; en alguns casos, torrades a casa, i en d’altres, comprades. Segurament les acompanyareu de panellets, cava o vi dolç -els grans- i refrescos per a vosaltres. Altres, potser, participeu en castanyades organitzades per l’esplai, pel vostre club esportiu, o fins i tot en alguna que ha organitzat, oberta a tothom qui vulgui, l’Ajuntament, l’associació de veïns o altres entitats.

Però, si us pregunten per què celebrem la Castanyada...; d’on surt aquesta festa...; quin significat té..., ho sabríeu respondre?