Title: A l'escola
Course: La castanyada (Primària) - LA CULTURA POPULAR A L'ESCOLA. Les festes populars, materials digitals

A l’escola

Els dies es van escurçant; als matins costa més fer-se clar i a la tarda es fa fosc més d’hora. Alguns dies, el fred s’ha fet notar. El calendari ens indica que ens acostem a finals del mes d’octubre. La mainada, mentrestant, espereu, amb il·lusió, una de les diades que més recordeu de l’escola: la festa de la Castanyada. Per la majoria aquesta és una diada que us heu acostumat a celebrar i a compartir en el marc escolar. Fa alguns dies que l'aneu preparant: potser estudiant el bosc de castanyer, els fruits de la tardor, aprenent cançons i rodolins relatius a la Castanyada, creant murals per ambientar l’escola... I quan la festa ja la teniu a tocar, fins i tot feu panellets o us disposeu -si sou els més grans- a ajudar a torrar les castanyes, tot acabant fent de castanyeres. I si us hi fixeu bé, celebreu aquesta festa l’últim dia de classe més proper a l’1 de novembre, jornada que anomenem de Tots Sants.