Title: La Castanyada actual
Course: La castanyada (Primària) - LA CULTURA POPULAR A L'ESCOLA. Les festes populars, materials digitals

LA CASTANYADA A L’ACTUALITAT

El ritual de torrar les castanyes o fer-se els panellets perdura en la majoria de castanyades. La festa de la Castanyada continua tenint un caire popular i participatiu, tant en l’àmbit familiar com en l’àmbit comunitari.

És clar i evident, però, que actualment la Castanyada sembla més una revetlla de Tots Sants que no un àpat en record i memòria dels morts. Com hem dit al començament, com possiblement heu explicat en el blog, la festa de la Castanyada, encara que manté ben poca relació amb el seu origen, continua ben viva a Catalunya. Al voltant de la Castanyada actual han sorgit noves activitats festives i tradicionals, algunes de les quals ara us proposem que descobriu, a partir del següent text:

“Un seguit de noves tradicions han aparegut a l’entorn de l’àpat tradicional de la castanyada: a Vilanova de Prades i a Viladrau se celebra, a l’octubre, pels volts de Sant Galderic, el mercat o la Fira de la Castanya, que ofereix passejades per les grans castanyedes i un tast gastronòmic d’aquest fruit de la tardor, i s’obsequia tothom amb torrades i mel de castanyer. I en altres viles i ciutats es convoca un concurs anyal de torradors de castanyes: a Calaf, en el marc de la festa de Tots Sants, amb una mostra de fruits de tardor, una exhibició d’elaboració de codonyat i tast de vi novell; a Amer, el concurs de torrar castanyes té lloc a mitjan de novembre.” Tradicionari. Vol. 5. La Tardor. Manel Carrera i Joan Soler

El sentit de la festa ha canviat, però la Castanyada és una festa popular i tradicional, molt característica del nostre país, que amb canvis i noves adaptacions sorgides de la voluntat de les persones, de la voluntat popular, cal i convé que anem mantenint i celebrant any rere any.